गया : दिमागी बुखार से 19 की जान गयी, 37 भर्ती  
गया स्थित अनुग्रह नारायण मगध मेडिकल कॉलेज में बीते 20 दिनों के दौरान जापानी इन्सैफेलाइटिस के कारण अब तक 19 बच्चों की मौत हो चुकी है।
बिहार के गया स्थित अनुग्रह नारायण मगध मेडिकल कॉलेज में बीते 20 दिनों के दौरान जापानी इन्सैफेलाइटिस के कारण अब तक 19 बच्चों की मौत हो चुकी है जबकि 37 का यहां के शिशु वार्ड में इलाज चल रहा है। एएनएमसीएच के अधीक्षक सीताराम प्रसाद ने बताया कि बीते 20 दिनों के दौरान जापानी इन्सैफेलाइटिस के कारण गया, औरंगाबाद, नवादा सहित पड़ोसी राज्य झारखंड के चतरा जिले से आए करीब 19 बच्चों की इलाज के क्रम में मौत हो चुकी है। अभी 37 बच्चों का इलाज चल रहा है।  उन्होंने बताया कि अभी तक नौ बच्चों के रक्त की जांच के परिणाम में जापानी इन्सैफेलाइटिस की पुष्टि हुई है। अन्य सभी मृत बच्चों के बीमारी के लक्षण भी समान थे। प्रसाद ने बताया कि बीते 23 अगस्त से अब तक दिमागी बुखार से पीड़ित 63 बच्चे भर्ती हुए हैं। उल्लेखनीय है कि बीते जून माह के दौरान मुजफ्फरपुर में संदिग्ध दिमागी बुखार के कारण करीब 60 बच्चों की मौत हो गयी थी।